अहल्याकृतरामस्तोत्रम्
श्री गणेशाय नमः ।	

अहल्योवाचः ।	
अहो कृतार्थाऽस्मि जगन्निवास ते पादाब्जसंल्लग्नरजः कणादहम् ।	
स्पृशामि यत्पद्मजशङ्करादिभिर्विमृग्यते रन्धितमानसैः सदा ॥ १॥	
अहो विचित्रं तव राम चेष्टितं मनुष्यभावेन विमोहितं जगत् ।	
चलस्यजस्रं चरणादिवर्जितः सम्पूर्ण आनन्दमयोऽतिमायिकः ॥ २॥	
यत्पादपङ्कजपरागपवित्रगात्रा भागीरथी भवविरिञ्चिमुखान्पुनाति ।	
साक्षात्स एव मम दृग्विषयो यदाऽऽस्ते किं वर्ण्यते मम पुराकृतभागधेयम् ॥ ३॥	
मर्त्यावतारे मनुजाकृतिं हरिं रामाभिधेयं रमणीयदेहिनम् ।	
धनुर्धरं पद्मविशाललोचनं भजामि नित्यं न परान्भजिष्ये ॥ ४॥	
यत्पादपङ्करजःश्रुतिभिर्विमृग्यं यन्नभिपङ्कजभवः कमलासनश्च ।	
यन्नामसाररसिको भगवान्पुरारिस्तं रामचन्द्रमनिशं हृदि भावयामि ॥ ५॥	
यस्यावतारचरितानि विरिञ्चिलोके गायन्ति नारदमुखा भवपद्मजाद्माः ।	
आनन्दजाश्रुपरिषिक्तकुचाग्रसीमा वागीश्वरी च तमहं शरणं प्रपद्ये ॥ ६॥	
सोऽयं परात्मा पुरुषः पुराण एषः स्वयंज्योतिरनन्त आद्यः ।	
मायातनुं लोकविमोहनीयां धत्ते परानुग्रह एष रामः ॥ ७॥	
अयं हि विश्वोद्भवसंयमानामेकः स्वमायागुणबिम्बितो यः ।	
विरिञ्चिविष्ण्वीश्वरनामभेदान् धत्ते स्वतन्त्रः परिपूर्ण आत्मा ॥ ८॥	
नमोऽस्तु ते राम तवाङ्घ्रिपङ्कजं श्रिया धृतं वक्षसि लालितं प्रियात् ।	
आक्रान्तमेकेन जगत्त्रयं पुरा ध्येयं मुनीन्द्रैरभिमानवर्जितैः ॥ ९॥	
जगतामादिभूतस्त्वं जगत्त्वं जगदाश्रयः ।	
सर्वभूतेष्वसंयुक्त एको भाति भवान्परः ॥ १०॥	
ॐकारवाच्यस्त्वं राम वाचामविषयः पुमान् ।	
वाच्यवाचकभेदेन भवानेव जगन्मयः ॥ ११॥	
कार्यकारणकर्तृत्वसफलसाधनभेदतः ।	
एको विभासि राम त्वं मायया बहुरूपया ॥ १२॥	
त्वन्मायामोहितधियस्त्वां न जानन्ति तत्वतः ।	
मानुषं त्वाऽभिमन्यन्ते मायिनं परमेश्वरम् ॥ १३॥	
आकाशवत्त्वं सर्वत्र बहिरन्तर्गतोऽमलः ।	
असङ्गो ह्यचलो नित्यः शुद्धो बुद्धः सदव्ययः ॥ १४॥	
योषिन्मूढाहमज्ञा ते तत्वं जाने कथं विभो ।	
तस्मात्ते शतशो राम नमस्कुर्यामनन्यधीः ॥ १५॥	
देव मे यत्रकुत्रापि स्थिताया अपि सर्वदा ।	
त्वत्पादकमले सक्ता भक्तिरेव सदाऽस्तु मे ॥ १६॥	
नमस्ते पुरुषाध्यक्ष नमस्ते भक्तवत्सल ।	
नमस्तेऽस्तु हृषीकेश नारायण नमोऽस्तु ते ॥ १७॥	
भवभयहरमेकं भानुकोटिप्रकाशं करधृतशरचापं कालमेघावभासम् ।	
कनकरुचिरवस्त्रं रत्नवत्कुण्डलाढ्यं कमलविशदनेत्रं सानुजं राममीडे ॥ १८॥	
स्तुत्वैवं पुरुषं साक्षाद्राघवं पुरतः स्थितम् ।	
परिक्रम्य प्रणम्याशु सानुज्ञाता ययौ पतिम् ॥ १९॥	
अहल्यया कृतं स्तोत्रं यः पठेद्भक्तिसंयुतः ।	
स मुच्यतेऽखिलैः पापैः परं ब्रह्माधिगच्छति ॥ २०॥	
पुत्राद्यर्थे पठेद्भक्त्या रामं हृदि निधाय च ।	
संवत्सरेण लभते वन्ध्या अपि सुपुत्रकम् ॥ २१॥	
सर्वान्कामानवाप्नोति रामचन्द्रप्रसादतः ॥ २२॥	
ब्रह्मघ्नो गुरुतल्पगोऽपि पुरुषः स्तेयी सुरापोऽपि वा	
मातृभ्रातृविहिंसकोऽपि सततं भोगैकबद्धादरः ।	
नित्यं स्तोत्रमिदं जपन्रघुपतिं भक्त्या हृदिस्थं स्मरन्	
ध्यायन् मुक्तिमुपैति किं पुनरसौ स्वाचारयुक्तो नरः ॥ २३॥	
॥ इति श्रीमदध्यात्मरामायणे अहल्याविरचितं रामचन्द्रस्तोत्रं सम्पूर्णम॥	

स्तोत्राणि